पाएं अपने शहर की ताज़ा ख़बरें और फ्री ई-पेपरडाउनलोड करें
जिले के निम्बाहेड़ा तहसील के मांगरोल गांव में बुधवार को फिर से चार मौत हो गई, जिससे ग्रामीण बुरी तरह से डर गए। मांगरोल में दिन ब दिन स्थिति बिगड़ती जा रही है। केवल पांच दिनों में यहां 20 मौतों ने गांव को दहला दिया है।
इससे पूर्व मौत का सिलसिला 20 अप्रैल से शुरू हो चुका था। लेकिन 20 से 30 अप्रैल के बीच केवल 6 मौत हुई थी, इसके बाद केवल पांच दिनों में 20 मौतों ने सबको स्तब्ध कर दिया। ग्रामीण जल्द से जल्द मेडिकल ट्रीटमेंट की मांग कर रहे हैं। पूरे गांव में आज सैनिटाइजर का छिड़काव किया गया। सूचना मिलते ही मुख्य चिकित्सा अधिकारी खंड निम्बाहेड़ा डॉ सुनील तेली ने गांव का दौरा किया।
निम्बाहेड़ा तहसील के मांगरोल गांव में अचानक तेजी से फैले कोरोना महामारी ने कुछ ही दिनों में 26 लोगों को अपनी चपेट में ले लिया। मंगलवार को पांच मौत तो बुधवार को चार मौतों ने गांव में दहशत का माहौल बना दिया।
गांव वालों ने प्रशासन और जनप्रतिनिधियों से मदद मांगी और कहा जल्द से जल्द मेडिकल ट्रीटमेंट दिलाएं ताकि यह संक्रमण आगे ना फैले। मौके पर पहुंचे डॉक्टर सुनील तेली ने गांव का दौरा किया। लोगों से समझाइश की और कल गुरुवार से सैंपलिंग शुरू करने की बात कही। इस बीच पूर्व यूडीएच मंत्री श्री चद कृपलानी और अशोक नवलखा का फोन आया और पूछताछ की लोगों ने उन्हें अपने डर के बारे में बताया जिसके बाद वहां सैनिटाइजर का छिड़काव किया गया।
स्टेशन कॉलोनी में हुई एक साथ सात मौत
इस गांव में गत कुछ दिनों से हर घर में कोई ना कोई सदस्य बीमार है। बावजूद इसके यहां कोई भी इलाज करवाने के लिए तैयार नहीं था और ना ही सेंपलिंग करने के लिए। आज जब मौतों का सिलसिला बढ़ता गया तो लोग डर के मारे घरों से बाहर निकले और सेंपलिंग करने की बात कही। गांव के स्टेशन कॉलोनी में एक साथ सात मौतें हुई हैं। वहीं आज परिवार के तीन सदस्य मां और 2 पुत्र का भी की मृत्यु हो गई।
स्वस्थ बच्चे को जन्म देकर तोड़ा दम
कोरोना संक्रमित एक गर्भवती महिला ने एक स्वस्थ बच्चे को जन्म देने के बाद उदयपुर में अपना दम तोड़ दिया। मांगरोल निवासी एक गर्भवती महिला बीते कई दिनों से कोरोना से जूझ रही थी और चार-पांच दिनों से वह निंबाहेड़ा के हॉस्पिटल में ऑक्सीजन पर थी लेकिन सोमवार को तबीयत खराब होने के कारण उसे उदयपुर रेफर किया। जहां उसने मंगलवार सुबह एक बच्चे को जन्म दिया और रात को उसने खुद ने दम तोड़ दिया। नवजात को चित्तौड़गढ़ के महिला एवं बाल चिकित्सालय भेज दिया गया, जहां वह उसे आईसीयू में रखा गया है और वह पूरी तरह स्वस्थ है। इससे पूर्व उसी दिन महिला की मां की भी मौत हो गई।
श्मशान में पड़ गई लकड़ियां कम
लगातार हो रही मौतों के कारण श्मशान में लकड़ी या भी कम पड़ गई, जिस पर पूर्व सरपंच अशोक जाट ने 2 लोगों के साथ मिलकर घर-घर जाकर लकड़िया एकत्रित की और श्मशान में आठ ट्रैक्टर लकड़ियां लेकर गए। उनका कहना है कि लोगों में अवेयरनेस की बहुत कमी है। आज जब मौत होते देख रहे हैं तो चिंतित है लेकिन गांव को प्रशासन द्वारा अभी भी ब्लॉक नहीं किया गया। सैंपलिंग के लिए भी कल सुबह मेडिकल टीम आएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn